Nuut – Die Kos Vos
Paasfees ete met Chef Mynhardt Joubert
Chef Mynhardt se Paasfeestafel.
Verlede week het ek die voorreg gehad om 'n gas te wees aan Chef Mynhardt Joubert se Paasfeestafel by sy kombuisrestaurant in die Paarl. Mynhardt is 'n vindingryke chef wat groepe van 10-30 gaste onthaal in 'n ontspanne atmosfeer op die eerste vloer van 'n lieflike historiese gebou skuins oorkant die ou stasie. Hy snoer kragte met KWV en bedien Kruxland gin mengeldrankies om sy gaste te verwelkom, asook 'n reeks KWV wyne gedurende die maaltyd en verouderde brandewyn om mee af te sluit. Hy is 'n verteenwoordiger van Karusaf skaapvleis (Karoo Vleis Van Oorsprong gesertifiseerd) en ons het die lekkerste geroosterde skaap en vye pasta geëet vir hoofgereg.
Mynhardt weet hoe om sy gaste welkom te laat voel en dit was 'n vreugde om sy hele span te ontmoet. Sy slim paasfeesdekor-idees was speels en pragtig. Hier is 'n reeks fotos van my middagete by Mynhardt se studio – ek kan dit baie sterk aanbeveel vir 'n groep vriende wat 'n privaatete wil bespreek om 'n spesiale geleentheid te vier, of selfs net om die lewe te vier!
Chef Mynhardt's se kombuisrestaurant is geleë op die eerste vloer van hierdie pragtige historiese gebou.
KWV Kruxland en Barker & Quinn op die G&T tafel, met Paasfees dekor en 'n handgeskrewe swartbordspyskaart.
'n Deeltjie van Chef Mynhardt se kookboekversameling.
Chef Mynhardt en chef Frikkie in die kombuis by die pampoenbrood.
Pampoenbrood met amandelbotter en kersiekonfyt, bedien met Laborie MCC Rosé.
Sophia Adonis gepiekelde viskoekies met mosbolletjies en mango puree, bedien met KWV Classic Moscato.
"Fried green tomatoes" met aspersies, saggekookte eier en spek, bedien met KWV Classic Chenin Blanc.
Karusaf geroosterde lam met gekarameliseerde vye, chilli vlokkies, dennepitte en gorgonzola tagliatelle, bedien met KWV Classic Petit Verdot.
'n Vinnige foto saam met die ster van die dag, Chef Mynhardt Joubert. Ek moes net hierna laat spaander en het ongelukkig die nagereg misgeloop. Volgende keer kuier ek baie langer!
Paasfeesdekor op die G&T tafel.
'n Geskenkpak vir Paasfees vanaf Chef Mynhardt – wow! Die geskenkpak het ook 'n pak vleis van Karusaf ingesluit.
Baie dankie aan Jeanri-Tine van Zyl van Feedthatbird.co.za vir die uitnodiging.
Chef Mynhardt se etes kos R450-R650 per kop. Bespreek by chef@mynhardt.co.za vir jou getaileerde ervaring.
September 13, 2016 11 Comments
Kitsflits: Hoekom raak gesnyde hoenderborsies waterig in die pan?
Nog 'n vraag via Facebook: Katrin Herrmann van Dyk braai graag gesnyde hoenderborsies in 'n pan vir pizza of pasta, maar dit raak altyd waterig en wil nie bruin word nie. Die antwoord? Gebruik 'n baie warm pan (die olie moet 'n rokie maak) en moenie al die hoender gelyk braai nie. Pragtige goue hoenderrepies, elke keer. Stuur gerus jou vrae aan Die Kos Vos op Facebook!
Kitsflits: Hoekom vorm daar goue druppels op my suurlemoen-meringue-tert?
Vandag beantwoord ek die eerste Facebook vraag, en hierdie een kom van Erin Nel. Sy wil weet wat om te doen sodat haar suurlemoen-meringue-terte nie daai goue druppels bo-op kry nie, maar bros kan bly sonder enige vog. Erin, hier is jou antwoord!